ঐতিহাসিক আসনে মনোনয়ন তেজস্বীর! সঙ্গে গেলেন লালু, রাবড়িও

ওয়েব ডেস্ক: হাতে আরও এক মাসও নেই, তাই বিহারজুড়ে (Bihar) জোরকদমে চলছে ভোটের (Assembly Election) প্রচার। শুধু প্রচার নয়, একের পর এক দল প্রকাশ করছে প্রার্থীতালিকাও। বিধানসভা নির্বাচনের সরগরম রাজনৈতিক মঞ্চে এবার মনোনয়ন জমা দিলেন আরজেডি (RJD) নেতা তেজস্বী যাদব (Tejashwi Yadav)। বুধবার হাজিপুরের কালেক্টরেট অফিসে নিজের মনোনয়নপত্র জমা দিলেন তিনি। রাঘোপুর আসন থেকেই লড়ছেন তিনি। সেখানে টানা তৃতীয়বার জয়ের লক্ষ্যে নামছেন রাজ্যের প্রাক্তন উপমুখ্যমন্ত্রী।

যদিও রাঘোপুরের সঙ্গে যাদব পরিবারের রাজনৈতিক সম্পর্ক আজকের নয়, এই রাজনৈতিক বন্ধন বহু পুরনো। এই আসন থেকেই একসময় জিতেছিলেন তাঁর বাবা লালু প্রসাদ যাদব (Lalu Prasad Yadav) ও মা রাবড়ি দেবী (Rabri Devi)। উল্লেখযোগ্য বিষয় হল, তেজস্বীর বাবা ও মা দু’জনেই বিহারের মুখ্যমন্ত্রী হিসেবে দায়িত্ব পালন করেছেন। তাই এই ঐতিহাসিক আসন থেকে জিতে ইতিহাস লিখতে পারেন তেজস্বী।

আরও পড়ুন: নিজে প্রার্থী হচ্ছেন না, তবে বিহারে BJP-র হার দেখছেন পিকে!

লালুপুত্র এদিন পাটনা থেকে মনোনয়ন জমা দিতে পৌঁছন প্রায় ৪০ কিলোমিটার দূরের হাজিপুরে। সঙ্গে ছিলেন তাঁর বাবা লালু প্রসাদ যাদব, মা রাবড়ি দেবী, দিদি ও পাটলিপুত্রের সাংসদ মিসা ভারতী এবং রাজ্যসভা সদস্য সঞ্জয় যাদব সহ পরিবারের আরও ঘনিষ্ঠ সদস্যরা। পথজুড়ে ছিল উৎসবের আমেজ। তবে মনোনয়ন কেন্দ্রে পৌঁছনোর পর পরিস্থিতি সামাল দিতে হিমশিম খেতে হল নিরাপত্তারক্ষীদের। তেজস্বী যখন গাড়ি থেকে নেমে কালেক্টরেটের দফতরের দিকে হেঁটে যাচ্ছিলেন, তখন সমর্থকদের ভিড় সামলানো বেশ কঠিন হয়ে পড়ে।

দলীয় মহলে জোর গুঞ্জন চলছে যে, দীর্ঘ ২০ বছর পর বিহারে ক্ষমতায় ফেরার স্বপ্ন দেখছে আরজেডি। আর সেই লড়াইয়ের কেন্দ্রবিন্দুতেই রয়েছেন লালু–রাবড়ির পুত্র তেজস্বী যাদব, যিনি রাঘোপুর থেকেই শুরু করলেন তাঁর ‘হ্যাটট্রিক অভিযান’।