IRCTC কেলেঙ্কারি: লালু, রাবড়ি সহ তেজস্বী যাদবকে তলব আদালতের

ওয়েবডেস্ক- আরসিটিসি কেলেঙ্কারি (IRCTC Scam) মামলায় লালু প্রসাদ যাদব (Lalu Prasad Yadav), রাবড়ি দেবী (Rabri Devi) সহ তেজস্বী যাদবকে (Tejashwi Yadav) তলব। আগামী ১৩ অক্টোবর দিল্লির রাউস অ্যাভিনিউ আদালতে (Delhi’s Rouse Avenue Court) হাজিরার নির্দেশ দেওয়া হয়েছে। আদালত প্রাক্তন রেলমন্ত্রী লালু প্রসাদ যাদব, রাবড়ী দেবী ও তেজস্বী যাদবকে সশরীরে আদালতে হাজির হওয়ার নির্দেশ দিয়েছেন। আইআরসিটিসি হোটেলের টেন্ডারে দুর্নীতির অভিযোগে মামলায় সিবিআই মোট ১৪ জনকে অভিযুক্ত করেছে। সিবিআই দাবি করেছে, আইআরসিটিসি হোটেল রক্ষণাবেক্ষণের ঠিকাদারি বরাদ্দে দুর্নীতি ও ষড়যন্ত্রের অভিযোগে, অভিযুক্ত সকলের বিরুদ্ধে তাদের কাছে উপযুক্ত তথ্য প্রমাণ রয়েছে। ২০১৭ সালে সিবিআই এই মামআয় তদন্ত শুরু করে।

এদিকে অভিযুক্তরা দাবি করেছেন যে মামলায় কোনও অনিয়ম হয়নি এবং তাদের বিরুদ্ধে অভিযোগ গঠনের কোনও উপাদান নেই।

আরও পড়ুন- ইভিএম-এর বদলে ব্যালটে ভোটের দাবিতে হওয়া মামলা খারিজ

উল্লেখ্য, ২০০৬ সালে আরজেডি প্রধান রেলমন্ত্রী থাকাকালীন একটি বেসরকারি সংস্থাকে রাঁচি ও পুরীতে আইআরসিটিসি হোটেলের ঠিকাদারি বরাদ্দে অনিয়মের অভিযোগ ওঠে। এই অভিযোগের ভিত্তিতে লালু প্রসাদ যাদব, স্ত্রী রাবড়ি দেবী, তেজস্বীর বিরুদ্ধে দুর্নীতির মামলা দায়ের করে সিবিআই। সিবিআই জানায়, বিহারে একটি মূল্যবান জমির প্লটের আকারে ঘুষের বিনিময়ে বিজয় এবং বিনয় কোছরের মালিকানাধীন সুজাতা হোটেলসকে চুক্তিগুলি দেওয়া হয়েছিল।

প্রাথমিক তদন্তে জানা গেছে, কোছাররা সেই জমিটি ডিলাইট মার্কেটিংয়ের কাছে বিক্রি করেছিলেন, এবং আহলুওয়ালিয়া কন্ট্রাক্টরস এবং এর প্রোমোটার বিক্রমজিৎ সিং আহলুওয়ালিয়ার মাধ্যমে অর্থ প্রদানের ব্যবস্থা করা হয়েছিল। সিবিআইয়ে এফআইআরের পর ইডি আর্থিক দুর্নীতি প্রতিরোধ মামলায় একটি পৃথক মামলা দায়ের করে। সেই মামলায় লালু প্রসাদ, তেজস্বী যাদব ও অন্যান্যদের বিরুদ্ধে শেল কোম্পানির মাধ্যমে অর্থ স্থানান্তরের অভিযোগ তদন্ত করছিল।

দেখুন আরও খবর-